KIRJALLINEN KYSYMYS E-2535/02

esittäjä(t): Ria Oomen-Ruijten (PPE-DE) komissiolle

(11. syyskuuta 2002)

Aihe: Rauta-Rein

1. Voiko komissio kertoa, mikä on Rauta-Rein -hankkeen tämänhetkinen tilanne?

2. Katsooko komissio, että kaikki ympäristövaikutusten arvioinnin esiin nostamat sekä luontotyyppi- ja lintudirektiiviin liittyvät puutteet ja esteet on poistettu?

3. Voiko komissio vahvistaa Van Den Biesen -asianajotoimiston 22. toukokuuta 2002 julkistamat johtopäätökset ja mikä on komission kanta niihin?

Van Den Biesen -asianajotoimiston johtopäätösten mukaan voidaan yleisesti todeta, että käynnissä oleva prosessi Rauta-Reinin uudelleen käyttöönottamisen valmistelemiseksi on vastoin asiaa koskevaa yhteisön lainsäädäntöä. Samalla on hyvin epävarmaa, voidaanko Rauta-Rein -linjan uudelleen käyttöönottamista koskaan toteuttaa yhteisön lainsäädäntöä ja Bernin yleissopimusta rikkomatta. Vanhat, vuosien 1839 ja 1873 sopimukset eivät riitä Belgian kannan tukemiseksi eivätkä ne missään tapauksessa voi tehdä tyhjäksi nykyisen Eurooppa-oikeuden olemassaoloa, sen merkityksestä, arvosta ja sitovasta luonteesta puhumattakaan, raportissa todetaan.

4. Mihin toimiin komissio aikoo nyt ryhtyä?

Margot Wallströmin komission puolesta antama vastaus

(17. lokakuuta 2002)

Rauta-Reinin rautatieyhteys, joka yhdistää toisiinsa Antwerpenin sataman ja Ruhrin alueen Saksassa, perustuu läpikulkuoikeuteen Alankomaiden Sittardin kantonin kautta, joka vahvistettiin vuonna 1839 tehdyssä Alankomaiden ja Belgian erottamista koskevassa sopimuksessa sekä vuosina 1842 ja 1873 tehdyissä sopimuksissa. Rautatiellä liikennöitiin vuodesta 1879 vuoteen 1994.

Rauta-Reinin yhteyden avaaminen uudelleen ja Alankomaita ja Saksaa vastaan käynnistetyt kantelumenettelyt ovat olleet useiden Euroopan parlamentin jäsenten esittämien kysymyksien aiheena ympäristövaikutusten arvioinnista annetun direktiivin (tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY(1)) ja seuraavien ympäristönsuojeludirektiivien mahdollisen rikkomisen johdosta: luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY(2) (lintudirektiivi) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(3) (luontotyyppidirektiivi).

Komission tietojen mukaan kansalliset viranomaiset eivät vielä ole tehneet päätöstä Rauta-Reinin uudelleen avaamisesta.

Komissio lopetti Alankomaita vastaan käynnistetyn kantelumenettelyn käsittelyn, koska Rauta-Reinin yhteyden avaaminen uudelleen siinä mittakaavassa jossa se oli toteutettu vuoteen 1994 saakka ei rikkonut lintu- tai luontotyyppidirektiiviä. Kansainvälinen arvio hankkeesta on osoittanut, että olemassa olevan radan uudelleen avaaminen olisi ympäristön kannalta kaikkein järkevin ja taloudellisin vaihtoehto. Lisäksi on epätodennäköistä, että junaliikenteen palauttaminen alueelle vaikuttaisi huomattavalla tavalla alueen luonnonsuojelutavoitteisiin. Meinweg- ja Weerter en Budelerbergen -alueet, joihin Rauta-Reinin yhteyden uudelleen avaaminen mahdollisesti vaikuttaisi, on nimetty erityisten suojelutoimien alueiksi lintudirektiivin mukaisesti ja yhteisön tärkeinä pitämiksi alueiksi luontotyyppidirektiivin mukaisesti. Nimeämisajankohtana rautatie oli jo kuitenkin ollut toiminnassa yli 100 vuoden ajan.

Saksaa vastaan käynnistetyt kantelumenettelyt ovat yhä kesken. Komission käytettävissä olevien tietojen perusteella Saksassa sijaitsevat luontotyyppidirektiivin ja lintudirektiivin suojelemat alueet eivät ole vaarassa. Komissio tutkii parhaillaan, noudatetaanko alueilla direktiivin 85/337/ETY vaatimuksia. Koska hankkeesta ei ole vielä tehty minkäänlaista päätöstä, on epätodennäköistä, että direktiiviä olisi rikottu tässä vaiheessa.

Komissio ei ole tietoinen 22. toukokuuta 2002 tehdyistä päätelmistä, joihin kysyjä viittaa. Mitä taas tulee vuosien 1839 ja 1873 yleissopimuksiin, komissio totesi jo vastauksessaan Bart Staesin esittämään kirjalliseen kysymykseen E-2381/99(4), ettei sen tehtävänä ole arvioida sopimusten vaikutuksia ja että yhteisön oikeuden soveltaminen ei välttämättä estä sopimusten soveltamista. Vastauksessa todetaan myös, että jäsenvaltioiden on arvioitava Rauta-Reinin radan tulevaa käyttöä ja tehtävä sitä koskevat päätökset.

(1) EYVL L 175, 5.7.1985. Direktiivi sellaisena kun se on muutettuna 3. maaliskuuta 1997 annetulla neuvoston direktiivillä 97/11/EY (EYVL L 73, 14.3.1997).

(2) EYVL L 103, 25.4.1979.

(3) EYVL L 206, 22.7.1992.

(4) EYVL C 280 E, 3.10.2000.